Turlava vald

Turlava vald (läti keeles Turlavas pagasts) on vald Lätis Kuldīga piirkonnas. Vald piirneb sama piirkonna Kurmāle, Gudenieki, Laidi ja Snēpele vallaga ning Lõuna-Kuramaa piirkonna Laža ja Kazdanga vallaga.

Valla pindala on 124,5 km². 2016. aasta seisuga elas seal 910 inimest. Valla keskus on Turlava küla, vallamaja asub aadressil Gundegu iela 1. Vallavanem on Mārcis Brantevics.

 Ajalugu 

Tänapäevane Turlava vald asub sõjaeelsete Turlava ja Klostere valla territooriumil. Aastal 1935 oli Turlava valla pindala 95,8 km². Aastal 1945 moodustati vallas Turlava ja Induļa külanõukogu, aastal 1949 aga vald likvideeriti. Aastal 1954 liideti Induļa külanõukoguga likvideeritavad Turlava ja Vārdupe külanõukogu. Aastal 1960 liideti Vilgāle sovhoosi maad Kurmāle külanõukoguga. Aastal 1965 liideti kolhoosi Spartaks maad Laide külanõukoguga. Aasta hiljem nimetati Induļa külanõukogu ümber Turlava külanõukoguks. Aastal 1968 liideti külanõukoguga suurem osa Klostere külanõukogu maadest. Aastal 1977 liideti külanõukoguga osa Basi külanõukogu maadest, osa Turlava külanõukogu alasid liideti aga Laide külanõukoguga. Aastal 1990 muudeti Turlava külanõukogu vallaks. 2009. aastast kuulub vald Kuldīga piirkonda.

 Kultuurimälestised 

Kultuurimälestistest on riikliku kaitse all Turlava (Kundi) linnamägi, hiiepaik Ķoniņciemsi Puuslikukaasik, Kundi muinaskalmed, Lipaiķi linnamägi ja Lipaiķi luteri kirik, sealhulgas sealne oreliprospekt, altar, kantsel ning vitraaž Kalējciemsi vapiga. Regionaalse kaitse all on Jāmaiķi luteri kirik, Sāmieši asulakoht, Birzmaļi muinaskalmed ja Birzmaļi asulakoht.

 Loodus 

Valla tähtsaim jõgi on Rīva jõgi. Vallas asub Ķikuri järv pindalaga 26,9 ha.

Looduskaitse all on Ciemgaļi metsõunapuu, Turlava Puuslikukaasiku pärnad, Kalna Žumpji tammed, Pliķi vaher, Pliķi kastan ja Pliķi saar. Lisaks on seal looduskaitse all arvukalt nimetuid põlispuid.

 Asustus 

2011. aastal elas vallas 460 lätlast, 27 venelast, 2 valgevenelast, 7 ukrainlast, 2 poolakat ja 12 leedulast.Ethnic composition of Latvia 2011

Vallas on järgmised külad:

 Küla  Küla tüüp  Elanike arv Grantiņi  mazciems  15 (2005) Jāmaiķi  mazciems  14 (2005) Jaunziemeļi  mazciems  14 (2005) Kalējciems  mazciems  29 (2005) Kazlēnciems  mazciems  3 (2005) Ķikuri  ciems  150 (2020) Klostere  mazciems  11 (2005) Ķoniņciems  mazciems  4 (2005) Krievciems  mazciems  6 (2005) Libiņi  mazciems   Maras  mazciems  14 (2005) Ziemeļciems  mazciems  14 (2005) Turlava  ciems  264 (2025) Valāti  mazciems  19 (2005)
Ülejäänud valla elanikud elasid külade koosseisu mitte kuuluvates taludes.

 Viited 

 Välislingid 

 Valla koduleht (läti keeles)

Kategooria:Läti vallad
Kategooria:Kuldīga piirkond